બાકસ નામે ધરમ બાકસ નામે ધરમ   ધરમમાં દીવાસળીનાં ટોળાં જી એક જ પળમાં ઝડપી લીધાં કૈંક કબૂતર ભોળાં જી  પીંછાં બાળ્યાં પાંખો બાળી  બાળી  એની ચાંચો જી પછી કહ્યું લ્યો ભડકે બળતા ચહેરાઓને  વાંચો જી  બાકસજી  ઉપદેશ  કરે ને  આપે  સૌને  અગ્નિ જી ફૂલેફાલે  ધરમ આપણો  એ જ અમારી લગની જી  નાતજાતનો ભેદ  નથી  આ ધરમ એટલો સારો જી એક વાત ને  એક આચરણ  પકડો કાપો મારો જી  વાત સાંભળી ગલી ગલીથી ઊમટી આવ્યા ચેલા જી ત્યારે  અમને  ખબર પડી કે  હતા  કેટલા ઘેલા જી  ઘણો કઠિન આ ધર્મ હતો ને  હોંશે હોંશે પાળ્યો જી વ્યર્થ બધી એ  વાતો  છે  ભૈ  કોણે કોને બાળ્યો જી  દીવાસળીનાં  ટોળેટોળાં   ફરી   વળ્યાં  ચિક્કાર જી બાકસ નામે ધરમ ધરમનો થઈ ગ્યો જયજયકાર જી -કૃષ્ણ દવે